葉少藴出示鄭先覺閱駿圖爲作長歌
作者：洪炎
朝代：宋

paragraphs: 丹青得名曹將軍，畫馬已來無復人。
諸生韓幹受肉法，絕足亦傳沙苑真。
儒林望郎李公麟，曹韓復生能與鄰。
心胸可納天西極，紈素頻空糞北羣。
鄭生晚識李侯比，自許筆端輕萬里。
山川初出大宛城，翰墨猶沾渥洼水。
汗血歕沙指顧間，霧鬣風鬃卷中起。
戲成十馬皆龍材，前有飛黄後山子。
葉公好尚有祖風，苦愛真龍似畫龍。
千金不惜市駿骨，睥睨神物秋毫中。
英雄嘗聞妾換馬，意氣欲將詩換畫。
詩工畫妙兩崛奇，谷量馬觀未論價。
公詩自是生驊騮，恨公不身親李侯，向來曹韓空白頭。